Donald Trump le Tailor Swift karlak thuhla - The Chin Times\nDonald Trump le Tailor Swift karlak thuhla\nFar left Singer Taylor Swift hi President Donald Trump do zettu a si ve. Donald Trump dotu Politician/democrats pawl hrangah campaign a tuah ciamco ṭheu ih. Asinan campaign a tuahsak pawl hi tutiang an tling thei dah cuang lo. LGBT pawl hrangah nasa zetin tha a thawh ring ring. US Congress election laiih a campaign pi pawl an cak lo cingin politics ah a hmanawk deuh deuh ding thu a rel ih, a hla suak thar pawl tla politics lam hoi an si ding, a ti bet.\n“Mino pawlin kan ram siatnak an phuansuah theinak dingin le vote an thlak thiam theinak dingin ka hna ṭuan hi ka bansan mai lo ding. Ka ruahdanah cun hi ka ṭuanmi hi ka hnaṭuan hmuah hmuah lakih poimawh bik a si,” tiah German publication RTL in Interview a tuahnakah a sim. Khat lamah cun Donald Trump hi ram hruaitu leader ṭha a si titu, American ramah an pung deuh deuh ve.\n2016 Election lai ihsi khan a ral pawlin an relsiatnak bik cu president si dingin a fit lo tuk, ti kha a si. Caan a her vivo ih, North Korea thawi an karlak, China le Europe Trade war tivek pawl a tidan zoh cun American mipi lakah Donald Trump cangvaihdan a ṭha ko tiih a parih zumnak ṭhum ngam an pung vivo ve. Kan dung Ninga ni (Thursday) ah khan Gallup Poll an tuah la la ih, American mipi 40% cun Donald Trump cu President cak zet le ṭha zet a si an ti ih, quality le personality lawng si loin leadership kha a nei ṭha zet, an ti.\nA liam cia kum 2 ah khan hi vekih president ṭha a si tiih zumtu hi 33% an si ih, cumi thawi tahṭhim cun point 7 in a hmat a kai tinak a si. Donald Trump cangvaih dan le ziaza (Character) a duhtu an pung vivo. Cuhnak hmanin a hnaṭuan kaih dan, a tifel dan duhtu/uartu an pung cak sawn. 47% cun American mipi nitin nunphung hrangih thil a tifel dan cu a ṭha rori, an ti.\nHarvard CAPS/Harris Poll survey in a rel dan cun kum 2 sungah hin Donald Trump president a ṭuan sungih hnaṭuannak lam ṭhat bik caan a si, an ti. Trump sanah hnaṭuan a ṭha titu 48%, ṭha a ti lemlo tu 52% (March thlaah khan 45% a,siih a kai sawn). Sipuazi lam thu-ah khalah record a nei ṭha zetih,a duhtu an tam vivo. Hnaṭuannak lam a tawlrel dan cu 62% cun a ṭha zet antiih, sipuazi a kaih dan cu 59% in an lungkim pi.\nDonald Trump sanah an ram mipi 39% cun a ṭha an ti ih, an hmailam seconomics cu 51% in a ṭha ko ding, an ti. Cun, sipuazi lamah cun 71% cun a ṭha tuk (very strong or somewhat strong) an ti. Hi hi poll an lak sungih petcentage a si ih, a ram pum cun a si lo. Mipi zaran lungput cu tam tak a lang ve. Source:Thehill.com\nPrevious articleUS in Huawei Kham Thuhla ah Huawei in Lungkimlonak Sim Ve\nNext articleEurope lamin 5G Network Bun Tum Rero


Tedim (Zomi) Association in Myanmar Ralkap bawi General Min Aung Hlaing Lawmman pe – Buannel News\nTedim (Zomi) Association in Myanmar Ralkap bawi General Min Aung Hlaing Lawmman pe\nDecember 5, 2018 Buannel News Chin News, Latest, NEWS 0\nChinram ih Tedim (Zomi) Association Pawlkom pakhat cun tufang Myanmar ralkap hotubik General Min Aung Hlaing hnen ah Gal Hang Pah Tawi Na Award (Chin paralṭha Lawmman) an hlan/pek thu theih a si. Tuvekin Myanmar ralkap bawi general Min Aung Hlaing hnen ah Chin Paralṭha Lawmman (ခ်င္းသူရဲေကာင္းဘြဲ႕) an pekmi cu mangbangza zet a si ih, Chin mipi tampi khawruah har in an um.\nMyanmar ralbawi general Min Aung Hlaing hnen ih pekmi Chin Paralṭha Sunlawihnak Capi cu Chinram Tedim (Zomi) Association ihsin Catholic father a simi Rev. Fr. Joseph Thang Nen Zo Mung ih hohami pawlkom sungtelpawl cun mizansun, December 4, simlam ah khan Myanmar ram khawlipi Naypyidaw ih Ba-Yin-Naung-Yikta Hotel ah tawnkhawmnak nei in hi lawmman an peknak a si.\nRuah dingmi: Tedim (Zomi) Association in tuvekin Myanmar ralkap bawi general Min Aung Hlaing hnen ah Chin Paralṭha Sunlawihnak Lawmman (Gal Hang Pah Tawi Na Award) an pekmi cu mangbangza ngaingai a si. Ziangruangah tile General Min Aung Hlaing cu Kawlmi a si fawn, Chinmi silo hnen ih Chin Paralṭha Lawmman pek cu ziangruangah si pei? Tiah mipi khawruahnak a ti hnok zet.\nMyanmar ralkap bawi general Min Aung Hlaing hi tubaite ah kan unau a simi Kachin pawl catbanglo in an cimit ṭheh ding duh ih kap rerotu a si. Chinram sung, Paletwa peng Chinram sung rori ah AA le cozah ralkap doawknak nasa tak um ruangah Chin mipi ziang maw zat ei-in harsa le umnak neilo mangbang anhai an umlai ah, zianghman ih siarlotu an si fawn. Culak lai ah hivekin Chin Paralṭha Lawmman an vun pek cu khawruah har mangbangza rori a tling ban a si.\nKum 7 sung a hngah hnuah Tlawng saya pakhat in a Tlawngta Nu a nei ngah\nTedim (Zomi) Association ih lawmman pekmi parah lungkimpilo tu tam sinsin


Beijing Ah Hillary Clinton - Chinland Today Media\nBeijing Ah Hillary Clinton\nFebruary 21, 2009 10:41 pm·0 comments\nAsia ram dangdang tlawng rero laitu US Secretary of State Hillary Clinton cu China ram Beijing khawpi ah a cam laiih. Beijing khawpi ih a camsungah hin China President Hu Jintao, leh China Prime Minister Wen Jiabao, a kawmih thaisun Biak In ih a khawm hnuah Washington panin a tlung thlang ding. Hillary Clinton hin Beijing a camsungah US leh China rualpi that awknak leh pehtlahi awknak tha sinsin a duhthu asimih. Tibet leh minung diknak covo zahthiam dan cungcang ah US leh China cun thurual awk theilo nak lai neihman sehla himi in rualpi that awknak leh hnatuan tlangnak lamzin a tibuai ding asilo tiah asim. Hillary Clinton hi China a fehhlan ah Japan, Indonesia leh South Korea a fehzo.\nChina foreign Minister Yang Jiechi thawi thuthang ca latu pawl an kawm tlang nakah Hillary Clinton cun US cun China thawi rualpi that awk sinsin a duh tiah asimbet. Himi hlan ah China Foreign Minister thawn nazi pahnih sung an kawm aw ih. Hillary Clinton cun China thawi rualpi that awkdingcu a thinlung luahtubik si hmansehla thiltampi tuahding a neihlai thu asim.\nIsrael President In Cozah Tuahding Ah Netanyahu A sawm\nIsrael ramih Likud Party hruaitu Benjamin Natanyahu, cu Cozah thar tuahdingah President Shimon Peres, in a sawmih. Benjamin Natanyahu, cun Leitlun sumpai dinhmun tlasia zet lakah Israel ram khalin tikcucan harsazet a hmaitawn veding tiah sim in. Politics dinhmunah Party dangpawl thawi ttangtlangih Cozah tuahtlang a duhthu a simih. Asinan Kadima Party hruaitu Tzipi Livni cun Benjamin Natanyahu thawi Cozah nak tuahtlang ding hnakcun Opposition lamih to a duhsawn thu a simve. Cu ruangah Cozah nak tuahtlang dingih an ttantlang thei zum a umlo.\nPresident Shimon Peres leh Benjamin natanyahu cun thuthang ca latu pawl an kawmtlangih Likud Party hruaitu Benjamin Natanyahu in zarh 6 sungah Israel Cozah thar a din a ttul tikhal an tar lang. Likud Party hruaitu Benjamin Natanyahu hin Kadima party hruaitu Tzipi Livni leh Labour Party hruaitu Ehud Barak khal Phone in a bia ih Cozah nak tuahtlang dingin a sawm tiah an sim. Benjamin Natanyahu, cun Iran cu Nuclear ralthuam nei tengteng tum ih Lebanon leh Gaza ih Tapung Hezbollah leh Hamas pawl a bawm ringring ruangah Israel ih ral leh hmelma bik asiih Israel in a kilkhawi thei a pawimawhzet asi a ti. Israel hin Palistinian Uk a tumlo ih. Asinan israel hrangih buainak tuahleh hnawksak zawngih um ding cu Israel in a remtilo ding asi a tibet.\nTlangleng Leh Bus Ttaih Aw\nMizan nazi 11:00 hrawngah Slovakia ramih Brezno khawkiang ih Tlangleng leh Bus an ttaih awk ruangah minung 10 an thiih midang 20 lenglo in hriamhma an tuar tiah Brezno, Police pawlin an sim. Bus ah hin Minung 36 an to ih hriamhma tuar besia deuh pawlcu Banska Bystrica Siizungah Vanzam in phurh an si. Bush thawi an ttaih awk ruangah tlangleng khalin an lamzin a zawhsual,in minung ziang mawzat in hriamhma an tuar.\nThailand Thawng In Ihsin Harry Nicolaides An Suah\nAustralia ramih Ca nganthiam Harry Nicolaides cu Thailand ram Lal ti hminsia zawngih ca nganih puh asi ruangah. Tui kandung January thla ah khan kaih asiih.Kum 3 sung thawng tla dingih ti a si hnuah Thailand ram Lal in a ngaidam salih suahsal asi hnu ah an ram Australia ah a tlungih Melbourna khawpi ah a nupi leh a fate pawlin mitthli thawn an rakhmuak. Harry Nicolaides cun Thailand ramih thawng a tlak laiih Australia mipi pawlin an raktanpi nak cu a hrangih lung awinak rotling asi thu asim.\nTV ih a langdan ah Nicolaides hin thawngtla kawr a hruhih a ke ah kawl khal bun asiih Australia mipi pawlcu an lung a awilozetih. Harry Nocolaides ih Ca nganimi hi kum 2005 ih Cathupi lozet a nganmi asi nan Thailand ram Lal hmin tisiat nak a tel tiah puh asiih Cope 50 a tuahmi ah Cope 7 lawng a zuarsuak man asi.\nNagaland Ih NSCN Pawlin Remnak Karkhat Sung Tuah\nIndia ram Nagaland State ih Tapung Group pahnih ral awzet leh that aw ringring National Socialist Council of Nagaland (NSCN) hmin bang aw Party Pahnih cun karkhat sung kut thlak awlo dingin rualrem nak an tuahih. Hi Tapung Group pahnih in karkhat sung rualrem nak an tuahnak sanhi. Nagaland ih do awknak leh buainak rehthei lo cu rualrem nak a um theinak dingah Peace Convention tuisun ihsin an thawk dingih cu mi hrangih rem awknak hi tuah an si.\nHi Convention tawlrel tu Forum For Naga Re- Counciliation (FNR) cun (NSCN) Tapung Group pahnih cun tuithla cem tiang remawk nak an tuah thei dingih an beisei thu khal an simih Hi Convention ih tel dingin Naga miphun dangdang leh Pawl dangdang ai awhtu leh State dangih sin Naga miphun dang pawl khal an sawm thluh ih. Naga ram ih Miphunzawngih Tapung Group pahnih feh ih do awknak leh thah awknak a reh thei nakdingah thei tawkih hnattuann an tum asi.\nULFA Tapung In-India Cozah Hnenah Dil\nIndia ram Assam State ih United Liberation Front Of Assam (ULFA) Tapung pawlin India Cozah hnenih an thildil mi Piont 18 cu Mizansun ah Assam State Chief Minister, Tarun Gogoi, cun Prime Minister Monmahan Singh hnen ah a thlenih (ULFA) pawlinan thildil mi Point 18 sungah Assam ramcu India danpi sungih um thotho in India ramdanpi sungih thu neihnak sang Autonomy an dil nak thu an nganih. Tui April leh May thla sungih India ram rorel nak sangbik Lok sabha hril awknak dingkhal ah an thildil,mi a hlawh tlin theinak dingih Manifesto ih telter tu pawlcu an bawmding thukhal an nagntel.\n(ULFA) pawlin an thildil mi dangah Assam State ih Assembly ih seat 70% cu an mai duhmi Assam rammi dikleh tha antimi hrangah an retcia ih. Cui hlei ah tui thawngtla laimi (ULFA) hotu pali pawlkhal suahter an duhthu leh ramdangmi danloih runglut ru pawl khamnak dingih Bangladesh ramri khar danding thu leh Asssam ramsungih ramdang ralut pawl hawlsuakih Innerline Permit hmanve an duhthu khal an tarlang cih.\nCHin Natinal Day Hmang\nA Vawi 61st nak Chin national Day cu kan Chin mipi in hmuntinkim ramsung leh ramleng ah hman cio asiih. Canada ram Ottawa khawpi khalah Mizansun ah ropi zetih hman asi. Ottawa khawpi ih Chin National Day hmannak ahhin Chin mipi ih tlunah Burma ramsungih tlangparmi midang tamzet leh kawl miphun tamzet khal an tel. Ottawa khawpi ah hin Chin National Day hi kum 7 hman asi zoih cumi sungah tuikum hi a ropi bikih ruah asi.\nHi kan miphunpi ni hmannak ahhin tlangval leh fala hlasak thiam minung 10 hrilsuak mipawlin ramhla mawi thawn thiamzetin mipi in awi ih. Lam mawi phunphun thawn hman asi. Himi laiah Hlasak thim Tv Peter Hung Ling leh Pi Len Za Ting hlasak nakih an tello ruangah mipi ngaihven an hlawhzet.\nCan Hman Dan\nHi kan miphunpi ni hman nakah hin Sayama Bobawih leh Pi Len Za Ting in Announcers thiamzetin an tuanih mipi in kaihruai thiamin in ti phurzet. Hi kanmi phunpi nihi Pu Sui Ceu in Pathian hnenah hlannak inneih sak hnuah Fl Aung Ling Peng in Lairam na dammaw? timi hla mawi in awn nak hla a sak. Chin National Day hotu Pu Tha Zul, in Mipi hmuahnak leh Lung awi thu thiamzetin a simih. Fl Sunday Par in Chin national Day Statement siar nak a nei.\nHi Chin National Day ah hin Minung pathum ih mipi hnenah thucah simnak an neiih.\n1. Pu Tawk Thang Halkha\n2. Pu Khuang Lian Sum Falam\n3. Pu Thang Ning Kee Mindat\nHi pawlhi Mipi hnenih thucah simtu pawl an si.\nHimi hnuah CND khuallian Chief Guest, Mary Lee cu laksawng peknak neih asiih Fl Van Sui Lian Sung in Kanlai hnemrang puantil mawi Chief Guest hngawngah a awrh ter. ih cumi hnuah Chief Guest, Mary Lee in thusin nak a neicih.\nCimi hnuah Karen Community ai awhin Saw Ler Moo in thusim nak a neiih. Cumi hnuah (NLD) Party ai awhin U Aung Myint Kyaw in thucah simnak a betin kancan hmanmi cu Kachin Pastor Koo A Htang in Pathian hnenah lung awi thusim thlacam nak neiin kan cemterih Cumi hnuah In hnuai Hall Inpi sungah Lairawl zanriah ropi zet i tlangnak kannei ih Zan nazi 11 ah a vawi 61 nak Chin National Day cu hman theh asi.\nHi Chin National Day thuhi tuanvo neitu Upa Pu Hram Nei Luai, hnenih si kan dawnmi asiih a mai remti nakin Surbung Tlang ThuThang ah tisuak asi.\nG-20 In Sumpai Billion 1,000 Ruahman\nUS Ralkap Pawlih Sa Uite In Ei Ding\nPeru Leh Bolivia Ram Hnam Dan Hnipuan Cuh Aw\nBeijing Khawpi Ah Asia Ram Hruaitu Pawl Tawng Khawm Aw


PresidentU Thei Sein Le Suu Kyi World Economic Forum Ah Sawm An Si - Chinland Today Media\nPresidentU Thei Sein Le Suu Kyi World Economic Forum Ah Sawm An Si\nJanuary 15, 2012 4:40 am·0 comments\nIrrawaddy | January 16\nKum 2010 World Economic Forum Neih Tum Suu Kyi Thusimlai\nKawlram president U Thei Sein le opposition party ropi hruaitu Suu Kyi cu Switzerland ram, Der Fort ih January 25 ihsin 29 tiang neih a si dingmi World Economic Forum ah sawm an si thu thuthangca in a tarlang.\nKawlram president U Thei Sein cun a telpi thei ding le ding lo cu theih a si hrihlo nan, Suu Kyi cun lailak hrilawknak hrang tawlrel tul hmuahhmuah tawlrel fel a duh ruangah a feh thei lo ding thu a phuang zo a si.\nAsia, Aferica le Europe khuamual pawl ihsin pursumleilawnnak lam ih thuneitu langsar zet pawl, ram hruaitu pawl, scientist pawl, thuthang le calai lam ih milangsar pawl le zuknung cam thiam pawl, hlasakthiam hmingthang pawl le zuknung lemcannak lam ih tawlreltu(director) hmingthang pawl khal an tel ding thu thuthangca in a tarlang bet.\nKum 2011, January thla ih an rak tuahmi World Economic Forum ah cun Suu Kyi in mipi fehkhawmtu pawl hnenah thusimnak le thucahtawi relnak a nei ih Kawlram democracy dinhmun, pursumleilawnnak lam ih Kawlram dinhmun le ‘human rights’ thuhla pawl khal simfiannak a rak nei zo asi. Suu Kyi cun fehkhawmtu pawl hnenah Kawlram sung ih mifarah pawl in an ‘paingvo’ an ngah theinak ding thu, zirnak lam thansoh theinak ding le hriselnak lam ah khal thansohnak tamzet a um theinak ding ah Kawlram cu theiawkih bawmnak pe cio ding ah fawrhfialnak khal a rak nei a si.\nLive Together with Wetland Zuk Pholannak Puaiah Suu Kyi In Tel Pi\nPakistan President In ‘Benazir Bhutto’ Laksawng Suu Kyi Pe


A Hmun Mi Lungawinak Thuthup - Chinland Today Media\nA Hmun Mi Lungawinak Thuthup\nNovember 25, 2012 7:54 am·0 comments\nCang Hril: “—ka lungawinak nanmah ih a um ringring theinak dingah le nan lungawinak a famkim theinak dingah…” (Joh. 15:11).\nHih ṭawngkampawl hi kan Bawipa Jesu Khrih-ih ṭawngsuak mipawl an si ih, an hnenih a sim lai can theihfeng hi kan hrangah a thupi zet. Can reiloteah Jesu cu Gethsemane thim lakah a um ding ih, cu ṭheh hnu reiloteah amah hektupawl tawng in le amah huatupawl ih hmuhsuamnak le nautatnak ṭawngkampawl a thei thlang ding; curuangah hih cante ih lungawinak le aipuannak thu a sim hi cu thilmak a si hrimhrim. A si, himi, “Ka lungawinak…” tiih a ṭawngsuak mi hi Kalvary tlang ih thinlung le taksa tuarnak rapthlak a tawn hlan deuhte can ih a ṭawng mi a si. Cathianghlim sungih ngankhum mipawl lakah hihi amai lungawinak a simsuahnak can umsun a si. Curuangah himi hi a thupi zet. Khativek harsatnak le hniksaknak nasazet can ih a hnenih um ringring mi Bawipai lungawinak cu ziang tluk danglam hleice lungawinak a si pei! Cun kan hrang ih in duhsak mi le a pek mi (cucu zumtu hmuahhmuah hrang), leitlun lungawinak thawi bangaw lo cu kan lungawinak a si ding mi a si – “Ka lungawinak nanmah ih a um ringring theinak dingah le nan lungawinak a famkim theinak dingah…”\n1. KHRISTIAN LUNGAWINAK CU KHRISTIAN TINKIM NUN IH\nLANG MI ZIAZA DANGLAM A SI A TUL\nAtu le atu thanau, riahsia le mithmai sia in kan um; asinan Khristian kan si vekin ziangkim ah lungawi ding kan si – Fil. 4:4 le 1The. 5:16 zoh aw. Kan Khristian nunih tawnteh mi ihsin Z tiang lungawinak in hminsinnak langter ding a si: pianthar tikih lungawinak in (Apo.8:39); Pathian ṭawngkam thianghlim siar tikih lungawinak in(Jer.15:16); thlacam tikih lungawinak in (Joh.16:24); harsatnak karlak ih lungawinak in(James1:2); harnak tuar can khal ih lungawinak in (Apo. 5:41); rawngbawl canih lungawinak in(2Kor.1:24); cun khualtlawn cemnetnakih lungawinak in(Heb.12:22). Bawipai ta kan si ah cun lungawi ringring ding kan si.\n2. CUN KHRISTIAN IH TAWNTEH DING MI LUNGAWINAK CU,\nZIANG LUNGAWINAK A SI?\n(1) Cumi cu Khrih-ih lungawinak a si: “…Ka lungawinak nanmah ih a um ringring theinakdingah…”(Joh15:11).“Ka lungawinak…nanmah ih…” Khristian nun ti mi cu mi pakhat nunnak sungih Bawipa Jesu Khrih-ih nunnak kha a si—Gal. 2:20 le Kol.3:4 zoh aw. Khristian lungawinak cu Khristian mi pakhat sungih Khrih-ih lungawinak kha a si. Lungawinak phundangpawl cu hmun dangdang ah hmuh theih an si, asinan Khrih-ih lungawinak cu amah hnen lawngah hmuh theih a si.\n(2) Cumi cu lungawinak ih khahnak a si: “…nan lungawinak a famkim theinak dingah…”(Joh.15:11). Lungawinak tile lungawinak ih khah ti mi karlakah bangawklonak tumpi a um. Bungbel cu a hrek tiang lawng a khat tla a si thei lole famkim zetin a khat tla a si thei. Kan hrangih kan Bawipai duhsaknak cu lungawinak ih khat mi nun a pehpehih tawnteh vivo a si – Sam16:11; Joh.17:13 le 1Pet.1:8 zoh aw.\n(3) Cumi cu a hmun ringring mi lungawinak a si: “ka lungawinak cu nanmah ih a um ringring theinak dingah…”(Joh.15:11). Hih Bible cangpawl ah – Joh. 15:4,5,6,7,9,10 “um ringring” ti mi ṭawngfang hi hminsin aw. Amah ih um ringring ti mi le kanmah ah amah a um ringring ti mi ih sullam cu amai lungawinak kha kanmah ah a um ringring tinak a si. Kan lungawinak hi a cawl dualdo mi tawntehnak men a si lo, cuhnakin a hmun ringring mi a si sawn. Kiangkapih hnaihnawk theih lo mi lungawinak a si – Joh. 16:22 ah Bawipa in a dungthluntupawl hnenah ziang a sim hai ti zoh aw. Hih kan Bawipai dungthluntu hmaisabikpawl cun harsatnak le hniksaknak tampi tawng vingvo ding an si, asinan zianghman in an lungawinak—anmah ih um Khrih lungawinak cu an lawng thei hrimhrim lo ding ti a sim hai. Khristianpawlih a hmun ringring mi lungawinak le kanmah ih Khrih lungawinak cu a lenglam thil umdanpawl in a hnaihnawk thei lo thu simfiangnak hi ṭhazet in ruat hnik aw:\n(i) Joh.15:11—kan hmu zo vekin, kan Bawipa in hih lungawinak cu khraws phenthlem ah a rak tep zo—Joh.17:13 thawn khaikhin aw.\n(ii) Luk.10:20 – Kan Bawipai sim duhsan cu: “Nan lungawinak cu leitlun thil lole a hmunlo mi thil parah ṭhum aw hlah seh, cuhnakin a hmun ringring mi…vancung ah ṭhum sawn uh,”ti a si tengteng ding.\n(iii) Apo.16:15 – Paul le Silas harsaknak nasazet sungah um hai hman sehla, zanṭim ah thangṭhatnak hla a sakter theitu Khrih-ih lungawinak thawn an khat a si. Isai.61:3; 2Kor. 8:2 le Heb.10:34 thawn khaikhin aw.\nKhristian lungawinak diktak hi boruak siava in a khawihsiat thei lo hi hminsin tlak khawruahharza thil a si; cuhnakin cuvek harsatnak le hniksaknak pawl tla cun Khrisitan lungawinak cu a khaisang sawn riangri -James1:2 zoh aw.\n3. ZIANGTIN HIH LUNGAWINAK KAN NEI THEI DING?\n(1) Amah neihnak in. Hih a thukzet mi le a hmun ringring mi lungawinak hi Khrih-ih lungawinak asile,amah neihnak lawngin cumi cu kan nei thei. Apo.8:8 ah, “Cule cui khaw sungah lungawinak nasazet a um,” ti kan siar. Ziangruangah cutin thil a rak um? Cang 5- nak in in sim! Cang 35-nak in in sim! Amai lungawinak kan neih theinak dingah amah kan neih a ṭul—Joh.17:13 zoh aw.\n(2) Amai kamsuak thu siarnak in. Bible kan siar ih thutak kan cohlan tikah lungawinak nasazet cu kan nun in kan tep – 1Joh.1:4 zoh aw.\n(3) Amah hnehih hlanawknak in. Luk.10:21 ih thil pahnih in sim mi kha hminsin aw: pakhatnak ah “Jesu cu lungawinak in a khat; cun pahnihnak ah apai duhnak ah a pumhlum in a hlan aw. Amai lungawinak cu a famkim mi lungawinak a si ih, vancung a Pai duhnak ah a nun a hlan vivo.” Aw, riahsiatnak kan cohlan mi ih malsawmnak,” tiah Madame Guyon in a rak ti dah. A kut ihsin tuarnak kan cohlan tikah, cutin kan lungawinak cu a famkim taktak ding.\n(4) Thlarau Thianghlim in. Luk.10:21 ih a sim mi diktak cu: “Jesu cu Thlarau Thianghlim ah a lung a awi,”ti a si. Mirang Bible lehlin pakhat ah cun: “cui can ah Jesu cu lungawinak nasazet thawn Thlarau Thianghlim in a khat,”tiin a um -Rom15:13 thawn khaikhin aw.\nCui tikcucan rori ah milai famkim Jesu cu milai taksa famkim in van ah khaisan a si. Amai duh mi cu a lungawinak kha kan mah ih a famkim ding hi a si. Ziangtin cumi cu a cang thei ding? Anih le khinah a um ih, kannih le hinah kan um si! Anih cu vancung ah a um ih kannih cu leilung ah kan um fawn si! Aphi cu—Thlarau Thianhlim in ti hi a si. “Thlarau rah cu- lungawinak…” Gal.5:22 zoh awla Apo. 13:52 le Ef.5:18 thawn khaikhin aw.\nKan Nunnak Hrang Pathian Khawkhan Hmuhsuaknak\nKHRISTIAN NUN PITLINNAK KARBAK (7)


MCCF Pawl In Delhi Um Chin-mi Harsa Pawl Bawmnak Pe Lala - Chinland Today Media\nJanuary 25, 2012 5:31 pm·6 comments\nNew Delhi CT News | January 25\nUSA ihum MCCF (Midland Chin Christian Fellowship) pawl cun January 25, tlawngkaini thum ah Delhi um Chin mi harsa zual pawl hrangah fangfai bawmnak an pek thu kan dawng.\nHunserh Hman Lai : Rev. Nehemiah Sui Nei Piang Thu Sim Lai\nDBCF Pastor Rev. Nehemiah Sui Nei Piang ih hohanak in Delhi Chin-mi harsa zual sungkua 119 pawl hnenah an harsat dan zoh in fangfai Kg 25 ihsin 30 tiang DBCF biakinn ah pek an si thu DBCF Pastor Rev. Nehemiah Sui Nei Piang in CT palai Salai Zilthli hnenah a sim .\nDr. Run Bik Thu Sim Lai\nTelpitu Pastor Pawl Pawl Le Kawhhran Hmin Pawl\nChin Believer Church, (CBC)\nMatu Christian Fellowship (MCF)\nMatu Christian Church (MCC)\nDelhi Matu Christian Fellowship(DMCF)\nZanigat Christian Fellowship (ZCF)\nBurmese Christian Association (BCA)\nThe Turth Fellowship(TTF)\nZomi Christian Fellowship(ZCF)\nBurmese Mizo Christian Fellowship(BMCF)\nGospel Baptist Church(GBC)\nZotung Christian Fellowship (ZTCF)\nLai Christian Church(LCC)\nZomi Church Delhi(ZCD)\nLiving Faith Baptist Church (LFBC)\nSeven Day Adventist (SA)\nDelhi Burmese Christian Fellowship (DBCF)\nBufai kg.3300 zemsuah a si. Tu’itum pastor telpitu pawl :\nRev. Za Kio (TTF)\nRev. Kap Thuan Thang ( Living)\nRev. Ram Lian Khar (CBC)\nRev. Ngin Khan Do (ZCD)\nRev. Bawi Khu (MCF)\nPastor Pen Thawng (LCC)\nPastor Peter (ZCF)\nEvan Thang Lan Mang (GBC)\nUpa Thawng Do Cin ( BCA Chairman)\nRev. Nehemiah Sui Nei Piang (DBCF)\nUpa Dr. Run Bik (DBCF Chairman)\nUpa Cawn Khuai (DBCF Upa)\nUpa Cin Lian Thang (DBCF Upa)\nUpa Min Shew (DBCF Upa)\nMCCF Le Pu Duh lei Cung Te'i Hrang Thlaza Cam Sak Lai\nHi pawl hleiah DBCF thlalai ziangmazat khal in lungawi soparte’n fangfai zem hna an tuan ve thu khal a rel bet.\nTu’itum ih fangfai zemsuah mi hi US ih um MCCF pawl ih a tum 4 bawmnak an pek mi a si ih kum 2011 ah tum 3 zem a si zo ih a tum khatnak ah RS. 44650, tum 2 nak ah RS. 32472, tum 3nak ah 25302 in an bawm. Tuitum a vei 4 nak ah cun Rs. 68179 a si ih innsang 199 hnenah zem a si thu tuanvoneitu Rev. Nehemiah Sui Nei Paing in a rel tel bet.\nFangfai Kg khat ih Rs. 18 cu Kg 2100 zem a si ih Kg khat ih Rs. 20 man fangfai cu Kg 1200 zem a si. DBCF biakinn khat thepthep in mipi an fehkhawm ih refreshment (hmuk le lakphak ei le in) neih asi hnuah hunserh hman a si ih hi hunserh ah pastro ziangmawzat in lungawithu le Pathian thu tawi simnak an nei leh ih Dr. Run Bik khal in thucah tawi a sim. Hunserh hman theh a si ve ten fangfai zem hna tan a si ih a fehkhawm tu mipi zem an si hnuah lungawi le thattho zet in mah le runinn lam cio pan in an tlung a si. “Pastor fehkhawmtu pawl khal fangfai kan co ve ih kan lung a awi ngaingai” tiah fangfai zem tuanvoneitu DBCF Pastor in CT palai hnenah a sim.\nA fehkhawmtu mipi tlunnak hranih sumpai harsa hnen khal ah ketumnei cycle(rickshaw) man tumsak an si thu khal a sim bet.\n“Hitivek ih Delhi kan Chin-mi miharsa zual pawl in bawmtu MCCF le a tawlreltu pu Duh Hlei Cung tei sungkua par ah lungawinak tampi kan nei” tiah khal fangfai zem tuanvonei tu DBCF Pastor cun a rel bet. Pathian in MCCF le Pu Duh Hlei Cung te’i insungsang cu thluahsuash pe vivo hram seh tiah tu’ini ih a fehkhawmtu mipi in lungawinak mitthli thawn thlaza an camsak ih hmailam can khal ah Delhi um Chin mi harsa zual pawl mang ringring dingah khal zangfah an dil thu khal mipi hnen ihsin thu kan dawng.\n“James : 1:27 ih Pathian in a taktak biak nak ih a ruah mi cu MCCF le Pu Duh Hlei Cung teisung kua ih tanlak nak zarah thanzang tampi kan ngah ih kan Pathian thu a dik zia khal a tak in kan hmu thei” tiah DBCF Pastro cun a rel tel bet.\nRefreshment Neih Lai\nFangfai Zem Hna Tuan Lai\nFangfai Hminsinnak Tuah Lai\nUpa Con Khuai, Upa Cin Lian Thang, Tv. Pa Thang le Mai Ca Te Pawl In Dip Ih Fangfai Thun Lai\nFangfai Put Lai Le Zem Lai Pawl :\nLiving Faith Pastor Rev. Kap Thuan Thang Fang A Co Mi A Put Lai\nLai Christian Church Pastor Pen Thawng Fang A Co Mi A Put Lai\nNew Delhi Pastor Pawl Organization Din Ding Thu Relkhawmnak Nei\non January 25, 2012 at 5:54 pm\nLungawi um tuk. MCCF nan ti tha tuk pathian in a let tampi in lo thlawsuah hramseh.\non January 25, 2012 at 6:01 pm\nMCCF Le Pu Duh Hlei Cung nan ti tha tuk. Nan peknak hi a lak a si lo ding. Mi harsa bawm le tuam hlawm hi a tesin fa tiang thlawsuah dawnnak a si. Nan tuahtuannak ah pathian in lo hruai in mal lo sawm hramseh.\non January 25, 2012 at 7:08 pm\nBawmnak petu zaten nan tlunah Pathian in cem thei lo mi thlawsuahnak\nlo pek kumkhua seh, Harsa bawm thei tu ah Pathian in lo hmang vivo hram seh.\nNan ti tha tuk aw.\nNehemiah Piang, says:\nMCCF unau zate par leh Pu Duh Hlei Cung tei sung kua par ah Pathian in\nthawsuah nak pe sinsin seh law,,,tum Pastor pawl fangfai co thu ah\nziang hman buai nak a um ka zum lo tumn thum tiang an member harsa rak pi in ziang hamn co lo ih an kir hi awm lo tak a si ih Falam Unian pawl fangfai zem lai khal ah Pastor pawl in co ve ih sunglawi tuk,,tui tum a tum li nak cu an co ve a mawi\nDelhi ah ram dang bawmnak ngah lo cun kan har sa thluh sisi Hi rawngbawl nak ah\nPastor pawl in an co ve hi MCCF pawl ih an rawngbawl nak mawi ter sinsin tu a si in kei cun ka ruat…MCCF PATHIAN in malsawm sinsin seh.\non January 26, 2012 at 4:47 pm\nMCCF le Pu Duh Hlei Cung tei sung kua PATHIAN in malsawm sinsin seh,\nmi harsa bawm hi PATHIAN rawngbawl nak rori tak a si..\non January 27, 2012 at 12:40 pm\nMCCF leh Pu Duh Hlei Cung tei SUNGKUA pathian Nih thawsuah sinsin seh law\nkan lungawi tuk tu hnak ih tam sin in pe thei tu si dingah thla kan lomcam sak ringring ding..


South Korea Mipum tuk ruangah Phunsang Tlawngtapawl lo theihlo in ngaizawng awkter – Buannel News\nSouth Korea Mipum tuk ruangah Phunsang Tlawngtapawl lo theihlo in ngaizawng awkter\nDecember 12, 2018 Buannel News COLLECTION, HEALTH, Latest 0\nSouth Korea hi kan theihlar zetmi a si ih, Korea film kan zoh rero ṭheumi pawl khal hi South Korea ihsi suahmi an si tlangpi. Film sungih kan hmuh vekin Korea pawl hi a taktak ah an rak si lamlam lo timi hi mipi in kan theithiam lo ṭheu. South Korea hi a lenglam an lang dan ah zoh mawi le felfai, duh thlaleng zet vek an bang nan an sunglam ah thin beidawngnak, sualralnak, buainak, thinharnak a phunphun thawn khawsami an si.\nPumcawmnak a harsa vivo, hnaṭuan ṭha ngah a harsa vivo asinan, umnak Inn man a khung vivo, leiram man a khung vivo, tlawngkai man a khung vivo tikah South Korea mino a tamsawn hi innsang din (nupi/pasal) nei ih fate neih ih khawsak hnakin, ziangtin ka tlawngkai man ka kuan thei ding, ziangtin inn man ka pe thei ding, ziangtin hnaṭuan ṭha ka ngah thei ding, timi ta rori an ruat nakah ngaizawng neih an man lo tiah an sim.\nSouth Korea ram ah hivek harsatnak hi tufang mino tamsawn hnen ih a thlen rero ruangah phunsang tlawng (University) tampi ah innsang thu, fala tlangval thu, duhdawtnak thu, sex thu pawl zirhnak tamsawn an nei sinsin. Mino tamsawn in nupi/pasal neih, innsang din ih fate neih an duhlo ruangah South Korea mipum an ṭumsuk vivo tiah theih a si.\nCuruangah South Korea ih phunsang tlawng (University) hmun tampi ah zirlai tlawngta pawl cu nupa sinak hman tlang, ngaizawng awk, fala lole tlangval pakhat in thla khat sungah kop pathum tal neih ding, a kop dang pakhat in a thik asile buainak a suah tikah ziangtin buainak cinfel dan ding tipawl zirhnak an nei.\nAn zirmi pawl practical, a taktak rorin an tuah ih an hlawhtling, an thiam thlang ruangah lo theihlo ih ngaizawng nei dingin an tinak a si. Kum tinte South Korea ah hin innsang din ih naute nei, nau piang a mal sinsin, nau neihnak ih cemkuan sumpai le a tam tuk fawn tikah naute neih an duhlonak a si. Hihin South Korea mipum a timal sinsin.\nBawli le Bawngbite hruk loih Fashion Zukawtu May Thitsar Maung; VIDEO


Open Source Cangvaihnak Thu Mallai | VCTH\nOpen Source Cangvaihnak Thu Mallai\nHome » Cahram » Theihkauhnak » Open Source Cangvaihnak Thu Mallai\nBy vcth on August 27, 2012.\nKum Zabi 21 ih a danglamnak le man a neihnak bik cu Technology hi a si. Hi technology thansonak ah Open Source cangvaihnak hi thil thupi pakhat a si ve.\nKum zabi 20 a cem lam, 1980 hnu, in leitlun technology fimthiamnak cu a thangso nasa. Asinan Program le software pawl cu duhduh, ol ih ngah theih a si lo. Company tumpi pi pawl in Copy right an lak ih cui program le software cu man khung zet ih zuar a si. Cutin company tum pawl in Software pawl cu programmer pawl hnen ah man khung zet in an lei ve.\nCui thil um daan a lungkim lo tu an rak um ve. Cupawl cu Computer Gigs tiah an ko. An hmuihmel zoh ah cu upat ding tla cu a um lem lo. Ih hmu khop lo mithmai, sam tla hriat cu ca lo, thur nawn, hnok nawn ih um pawl an si. An kum zoh le kum 20 hman kim hrih lo hrawng an si. Nan hi pawl cu computer sunvo zaanvar ih buaipi pawl an si. Tuktak, thiam lo ding thil pawl tla an sar suak, an thiam vivo.\nCui Computer Gigs pawl cun Software, program pawl man khung zet ih an zur le copy right daan fek zet ih an kai mi an duh lo. Cui software pawl cu an hack (fir) ih online ah an upload sal, mi zapi ih download thei ding in. A hrek khat tla cu an hack mi software kha midang software pawl thawn an cawkrawi theh ih Original hnak ih ṭha sawn ah an suah. Hih Gigs pawl ih cangvaihnak ruangah Software company tum pawl cu vava an tum, an zon zai.\nA pahnihnak ah tuan ih kan sim mi ah kir sal thotho sehla, Company tum pawl in Copy right kha man khung zet in an lei ruangah software ṭukṭak pawl maw, bulpak programmer pawl ih ngan mi software pawl tla cu lei tu an nei cu ca lo. Curuangah bulpak programmer pawl in an ngan mi software pawl, game pawl, program pawl an computer ih ret lak men hnak in a lak in mi an pek ciam co. Cutin Open Source Software ti a lar vivo.\nComputer Gigs pawl ruangah a hlei ce in ram farah ih um pawl cu kan vanṭha ah a cang. Thimnak ah Kawlram ah window pakhat 200$ in lei ding ti sehla ol lo ding. Tu Photoshop CS6 upgrade ding si le 399$ a siih thar lei ding si ah cu 500 $ leng lo a si. Cuzah in cu kawlram (ram farah dang tla) dinhmun ah cu lei a ol lo nasa ding. Sinan kawlram ah Photoshop maw window 1 ah 1000 ks lawng a si, hih computer gigs pawl ih zar ah.\nOpen Source Software petu bulpak pawl ruangah ah tuni ah online ah thil tamtak free in kan hmu thei. Tusanah cu bulbak lawng si nawn lo in Company tampi tla cu Open Source in an ding. Leitlun ih online Singphahrang a si mi Google , Facebook, Youtube, Blogger, WordPress ti pawl tla cu Open Source an si. A lak in thu le hla (information) le service mi an pe nan an ngah kir sal mi an pe mi hnak in a tam sawn. Man la, a zuar pawl hnak in an ti tha sawn riangri. Kan Bible ih “Pek uhla pek nan si ve ding a ti bang in.”


Trump ca campaign-tu te thudon maan Dominion Voting Sytem in thangsiathnak tawk thu tazazung hlen – www.zanniat.info\n268 Laivum Thuthang\t11 months ago info 0\nDominion Voting System company in Trump ca campaign tu te khiah dik lo ngai in Joe Biden in president cang ruai tiin thu dik lo phun 14 hmang in thangsiathnak tawk tiin tazazung lam ah hlen ii. He thu heh Dominion company ai Eric Coomer in thawhhnak ii ai, Trump ca campaign bawntu pawlkom Gateway Pundit, Newsmax, One America News Network, conservative konghoitu Joseph Oltmann, conservative lai ngantu Michelle Malkin and conservative lam tang shihni (lawyer) te songin Rudy Giuliania le Sidney Powell te khiah hluk ii.\nCoomer heh Dominion Voting Systems ca thilri le himhnak lam ca director pertu ii. He company in U.S ai state 28 ah vote hrang hmang tuhhnak Dominion Voting System kuattu ii ai, cia a kuathnak ram lakin Arizona, Georgia, Michigan, Nevada, Pennsylvania le Wisconsin state te tel ii. Commer in Antifa activists te hnenah vote ben pah Donald Trump khiah sung ruai tengteng tuh tiin phuang awng ii.\nDominion Voting System heh tunhlan ah Smartmatic International tihnak 1997 kum dung ah dinghnak software company ii ai, cia heh Venezuela mi engineer mi pathum in din awnghnak i awng ai, cia te khiah Venezuela ram khiah ralkap dan in uktu Hugo Chavez thawn pehzomhnak nai tiin, President Trump ai palai Giuliani in phuang ii. He Dominion software heh Venezuela ram ah vote lang fangin Hugo Chavez in nehhnak co tuhin bawn hnak ii ai, cia hnua ram cangcang ah zuar ai, tunah USA in lai sah in hmang tiin rel ii.


Jehovah - Jireh - Chinland Today Media\nDecember 26, 2009 7:38 pm·0 comments\nAnmah vek va si hlah uh.Nan ttulmi cu\nnan dil hlan ihsin nan Pa in a thei cia zo. – Matthai 6:8\nPastor ka ttuan thok ah sumpai a harsazetmi kawhhran fate ah ka ttuan. A caancaan ahcun kan sung tein kan harzet ttheu. Ttum khat cu kan rawl a cem, thlahlawh suah ding ni le a hlalai. Kan nupa in kan khuaruah a harzet. Culai fangah sangka king awn kan thei. Sangka kan va ong tikah thilri phunphun thawn dip pahnih kan hmu. Kan harsatnak zohman kan sim lo nain in cawmtu Pathian in kan ttulmi pe dingah mi pakhatkhat a hmang.\nThukam Hlun sungah Abraham in a fapa Isaac mei-ur raithawinak ih a pekmi i vun mangter saal. Rin lopi ah Pathian in a ai-awh ah tuu cang pakhat a pek. Cuih hmun cu Abraham in ‘Jehovah-Jireh,’ Bawipa ih tlang ah Bawipa in i pek a ti (Seem. 22:14). Pathian cu tuni tiang a faale pawl in cawm tthatu a si.\nJesuh in, “Nan ttulmi cu nan dil hlan ihsin nan Pa Pathian in a thei cia zo,” a ti (Matthai 6: 8). Amah cu in kilkhawitu le kan hrangih a tthabik in hawl saktu a si. Harsat caan, ttulsam caan le ttihphan caan ah kilkhawitu kan nei ti in theihternak a si. Peter in a ngan vekin, “Nan donharnak hmuahhmuah cu Jesuh hnenah tthum uh, ziangahtile Amah cu nan zawn a lo ruattu a si” (1Pet. 5:7). Kan ttul tik pohpoh ah A hnen kan pan thei.\nZiangti kongzawng in ti cu ka thei lo,\nBawipa in i bawm ding;\nKa ttulmi lawng ka thei,\nZaangfahnak in ka ttulmi i pek.\nPathian in a tiamkammi cu a pe ding.


Democracy Thupitnak (Sungmuril) – Meifar\nDemocracy Thupitnak (Sungmuril)\nJanuary 11, 2022 admin Lawrkhawm 0\nPu No Than Kap: “Democracy (mipi uknak) ih thupit le ṭhatnak sungmuril cu, hmuhdan le duhdan bangaw lo umkhawm thiam ih khuaram hrang a ṭhabik hawltlang a si.\nFimkhur, Federal Democracy hrangah hnaṭuan taktaktu tla cun, “Kei thawn bangaw lo cu ka doral” timi kan fehpi pang asile “ultra-fascists lole hyper-communists” bangin, fapa in mai piannak nulepa le unau tiang hua ih that ngam dinhmun thlen pang a awlte. Cuvek cu democracy duhtu pawl tuahdan a silo.\nKan hmuhdan vek hmu ve lo, kan duhzawng duh velo midang kan theihthiam ih an hmuhdan khal a dik sawn thei, a ṭha sawn thei, ti kan ruat thiam tlunah hmuhdan “bangawknak zawnte” hawl thiam sawn ding a si. Cutin kan hmuh thiam asile democracy sungmuril kan kai ngah tinak a si.\nDemocracy duhtu mipitling cun, pawmdan le hmuhdan dang neitu pawl thawn an “bangawk lonak” hnakin “bangawknak zawnte” hawlin hnatuan tlang an thiam. “Ka hmuhdan thawn bangaw lo, hmuhdan dang neitu cu ka doral” lole, “Kei thawn bangaw lo cu ka doral” timi hi mipitling lungput a silo.\nHivek lungput kan neih miin in tenauter, in fateter. Hivek hmuhdan cun rampi le miphun thansonak tiang a khampit theu. Culawng a silo, Democracy sungmuril a kalh in a siatter.\nCuruangah, democracy ramah hmuhdan le policy bangaw lo Party phunphun (multi-parties) din siang a si ih, parliament (Hlutdaw) khalah “Uktu party (ruling party)” tlinlonak rak hawl, rak aukhum ih rak dodaltu hmuhdan dang nei “Eptu party (Opposition party)” a umnak san a si. Democracy cakin nung ringring thei dingah party pakhat lawng a cakbik ringring a ṭha lo, a caktuk a sile ṭihnungzet party pakhat duhdan lawngih lairel “Party pakhat lalnak (One party dictatorship)” ah a cang thei.\nHivek cu democracy dan ih mipi hriltlin mi si cingin, mipum tam sawn in Lalsual (tyrants ) vekin mipum mal sawn ukbettu ah can a theih. Hivek silo dingah Eptu party an cak ve a ṭulnak san a si! Democracy duhtu le Ram le miphun riantu si cingin Democracy sungmuril a ṭhatnak, a manneihnak le hlutnak, a nawmnak le danglamnak tep bantu kan si cio saduhthat phahin!\nThailand Ramsung Ih Thi, Kawlram Mi 3 Cu Zangnadawmnak La Dingin An Innsang Pawl An Hawl Rero Lai\nMin Aung Hlaing Hnenah Zangfah Dilnak Ca An Kuat


Pacquiao A Boxing Thong Netnak Hrang Amir Khan Thawn Thong Men Thei - Chinland Today Media\nOctober 28, 2015 12:49 am·0 comments\nManny Pacquiao le Amir Khan\nLeitlun mipi pawl ih thinlung nehzet tu Manny Pacquiao le Amir Khan an thong aw ding tiih ruahsannak a um nawn lo hnu ah, an thong aw salnak ding dinhmun tamsawn in a thlaineh sawn zo.\nAmir Khan in thongpi dingin a rak sawm nak cu, Manny Pacquiao te lam in letnak a um ngaingai thei dahlo. Asinan (Salai) Manny Pacquiao hrang ih thuhla tawlreltu Bob Arum cun an thongawk men thei thu hitin an sim. ‘An thongawk ding cu a zum um zet. Asinan kan tuanpi pawl le ka Team pawl thawn, kan duhmi vek thongawknak a um thei ding hi kan zoh ta ding’ tiin a sim.\nPacquiao hi tuikum ah Floyd Mayweather tawn an rak thongaw ih zohfel thuthentu pawl ih thutluknak in nehnak a rak co. Khan thawn an thongawk ahcun himi hi a Boxing khawvel ihsin a thong netnak ding a si men thei tiin a tawlrel bawmtu cun an sim.\nAmir Khan hi tu fang te ah Doha, 2015 World Amature Boxing Championship thongnak hmun ah a timtuah aw rero zo ih a rei hlanah an pahnih thongawknak ding thu hi tlangzarh a si lohli ding khal zum a um.# (Agencies)\nManny Pacquiao Le Floyd Maywheather Thongaw Maithei


CNLD pawl in, in Bo ih NLD in kan Bo ve – Pu Ngun Thawng | Falam Online Media\nCNLD pawl in, in Bo ih NLD in kan Bo ve – Pu Ngun Thawng\nOctober 7, 2020 October 7, 2020 Ni Hnem Sung\t0 Comments\nCNLD pawlin NLD soisel le puhnak pawl an nganmi a um ruangah simfiangnak ka ngan asi. An nganmi pawl cu screenshot in ka tarih 15 asi. A sangsang ten ka let.\n1) CNLD mino hruaitu pawl in nld pawl an hro sawn. Kawrsen hruh pawl hitin lo ti ciamco ka duh tin an ke in lei an pal ciamco. Khua in kan lo dawi ding, nan duh le Airibual ah va um uh tin hro a tuartu cu NLD mino pawl sawn asi. Cinmual i nld poster signboard cnld t’antu in motor in a pahsiat nan a sim hman in sim duhlo. Mi in a tihrim asi ding an tinan kan mahte kan va tuahsal men.\n2) CNLD Chairperson thu rel theiloin bike thawn an va hnaihnok timi a silo. Keimah khai sun (1-10-2020) ah ka um. Falam mino le T’io mino komin bike thawn khawsung vel i vahnak an tuah. Bazaar zinpi kapah meeting an rak tuahmi asi. Kannih party zungah kan tuah. Kannih cu commission i siannak thawn asi i kan theihnak ahcun cnld pawl commission ih siannak an lak ni cu 14-10-2020 i tuah ding asi. MP cuh pakhat pa tla cu cuvek siannak lak a t’ul mawsi ati i a vak ciamco. Kan zoh men.\n3) Khawtin ah project tuahsak tiamkam nak hi a um lo. Khaw pawlin a t’ulsammi simnak cu an nei t’heu ko. Party pawlin in hriltlin le cumi ka tuah ding khami ka tuah dingtin thutum cu reldaan asi.CNLD pawl sawnin Falam khawlak zin hman kattaza phah thluh thei hrihlomi khawte tiang dum zerzerin kan lo phah sak thluh ding an ti sawn.\nKum 5 sung tuahmi hi siar cawklo asi. Surbung,Laiva,Vaar lilawn pathum lawng hman hi 47 billion asi i kum 50 sungih Falam hrang tuahmi hnakin a tam sawn. Khawte lam motor zin a pop thluh zo ih an lo zin tiang hman cehsak rero asi.\nTlawng tla hi a tamtuk. Lopil herloin um theinak dingah cangdawl lo tiang ti thei tawkin tuahsak asi. Hrilawk zik lawngih hun tuahmi a um cuanglo. Paisa ngahmi budget zirin tuah asi.\n4) NLD khawbawi umnakah voter list lak timi hi commission hnat’uan asi ih party in laknak a um hi keimah vice chaiman ka si vekin ka theilo lawlaw. Falam commssion pawl mipi zumlonak a um thu theihnak pakhat hman a um lo.\n5) NLD khawlal umnakah cnld le party dang covid puhmawh in campaign tuah an sianglo timi hi thuphan asi. Campaign caanah khawlal siloin commission thu an nei bik. Khua pakhat ah nld mino pawl feh dingin siannak kan la nan cui khua cnld khawlal in a rak awihlo sawn. Thuhla tam kan duhlo ruangah fehloin ka t’ul tir. Cui sun ah commission siannak um loin cnld mino an feh. Kan zoh men.\n6) Party policy thu relbikmi asi. CNLD hruaitu thu rel ciamco ti hi kan vahnakah anmah in NLD, ASSK le Lian Luai an relse tuk tin in rak sim t’heumi asi sawn. Mahlemah kan si ruangah bulpak thu rel lo hi kan tumbikmi asi. Kan rel hman a t’ul lo. CNF in page 14 rori an nganmi hman kan zoh men. Thangsiat awk duh sisehla copy a thawng a thawngin tuah theih asi. Kan um men.\n7) Facebook account lem tuahih ngantu hi party t’antu khatlam khatlam ah an um cio ko.\n8) Vote pek tikah a thup i pek asi i zo in in pe pelo ti theih a theihlo. Mah vote pelotu khua khal rammi ansi ruangah thleidannak umloin nan tuahsak ding tin party hotu in ati vekih tuah asi. Kan dung term ah t’hansonak tuahsak dingmi pawl vote ngahzat cazin zohin ti a rak si. Kan nihin cuvek kan duhlo.\n9) Chin nationalism n fehpimi ah poisaknak kan neilo. Ethnic nationalism fang asi tin kan hmu men. CNLD pawl sawnin Lai party t’anlo tu cu hnamhlo, miphun phatsan, sal lungput nei, Kawl sal, Kawlsal sinak khop theilo, Kawl tawliak, mi aa pawl tin mi an nautat ciamco mi hi siar cawklo.\n10) Covid 19 bomnak hi rammi zovek hmuahhmuah hrang asi. Venglal khawlal pawl t’uanvo asi. An fel le fel lo thu asi. Cui pawl cu appointed siloin mipi hrilmi an si. Diklonak a um le report a theih ringring. Tulai ah cnld member si ruangih pek lo tivek hi vuanzichuk hman duhtawkin an report ngam rero zo ti hman theilo tui t’ongkam fang asi.\n11) 2008 daanhrampi ih hrilawknakah hrilt’ul lo ralkap mp 166 an umcia. USDP hi 1993 kum ralkap sanih rak dinmi usda ihsin ra piang asi. Cuiruangah usdp in hrilawk hlanin mp 166 nei cia thawn a bangaw tin a rel theih timi cu usdp mp a\nrak si dahtu Bullet Hla Shwe khalin a rel suak dah. Mipi t’iht’haih rero nak umloin 2008 daanhrampi simfiangnak neih sawn mi asi.\n12) Pukmah 261 hi amah pakhatte lawng rem ding pawl asilo. 161, 262 tivek pawl thawn khaikhawmin rem ding ci package deal tuah ding asi. Culole elected lawng i CM hril ding tivekih rem ding pawl asi. Federal thoknak hram khal asi cuanglo. Kumziat ah remtheih asi ding ti cu rel theih asilonan daanhrampi hi upadi hnakin nainganzi piahtana sawn asi tiah an ti. Cui nainganzi piahtana relrem ahcun thaisun hmanih rem theih asi. Kum 20 kum 30 a t’ul lo.\n13) CNLD cu ralkap an kop tin evidence umlo pi puh rero ti hi evidence hmuh thei lomi thudik thuhman tampi a um t’heu. Fala le tlangval an umtlang tin rinhlelnak cu a thuptei timi asi ruangah evidence a har nan falanu a pum a lang cun rak rinhlelnak cu a fiang vekin tu ahcun anmai sung rori ih t’ongsual pangnak pawlin a lang rero ko tin kan ruat.\n14) Sinak le sumpai duhnak ruangah tin mai party silo pawl ti rero hi nainganzi ah democracy ih bulhrampi asimi bangawklo nak diversity timi hman cohlang duhlo, mahlemah sibik t’habik thiambik le ram le miphun duhdawtbik i ruat awtu midepde nun nei pawl sawn an si. Cnld pawlin Kawl party tin mi an do sawn.\n15) Dinglai cozahin mipi hrangah ram le mipi paisa kha sumpai lam cin le daan vekin hman asi. Mipi vote hi lei i neh sisehla usdp pawl an rak sung duh ding maw? NLD in thudik thuhman rel in mipi vote ngah tum sawnmi asi. Harsa tukmi oltei tuah sak thei ding vekin, a cang theilomi hman cang thei ding vekin mipi sim rero tu hi zo an si sawn? Khawtin ih nld hotu pawl kan lei thluh mai ding a ti tu sawn hi ziang party an si? Kan sungkhat khawlal pakhat hman sumpai in an rak thlem. Zawi party an si pei?\nTampi a um lai an ti asile ngancawklo a um lai ve.\n(Pu Ngun Thawng Facebook cahmai ta lak mi a si)\n← Donald Trump ih Ca thlah mi Facebook in hlon sak, Twitter in phit sak\n$2 Hlawh ṭhan dingin Amazon neitu Inn hmai ah Duhphorhnak nei →\nOctober 20, 2021 Ni Hnem Sung 0


HAHCING IN AN RAM AN SUAHSAN MUARMO – Times Of Chinland\nHAHCING IN AN RAM AN SUAHSAN MUARMO\nFebruary 12, 2018 admin1 Uncategorized 0\nTulai S.America ih Venezuela ram cu a buaizet ih thahawknak le tihnung thil a tamtuk ruangah ram mipi tam maksak cun an ram cu himnak hawl dingin an suahsan.Tufang Venezuela cu a buaituk ruangah hmuntin ah a cakcak le a neinei cu Lal si in midang hmuhsuamnak a luartuk lawng si loin hnatuan ding an nei nawn loih sumpai in man a neih nawn lo deuhdeuh ruangah tuvek buainak a suahnak san a si.Cozah le Ralkap cun tui an buainak khal an thei nan zianghman tuah thei mi an nei nawn lo.\nRam mipi cu rampi reituk buainak a neihzo ruangah ei/in ding nei nawn loin hmuhhmuh lonawk ih cuhawk ih thahawk dinhmun an thleng.Mipi rori khal zohman zumawk ngamnak an nein nawn loih Cozah tiangtiang cu sim ding khal a um lo lawlaw.Cuvek dinhmun a si ruangah mipi cun an himnak hmun,ei/in an hmuhnak ding hmun hawl in an rampi cu an suahsan.Zuk ih kan hmuh vekin mipi a thawngsawm tel cun himnak hawl in Columbia ramri khawpi Kukuta pan in Lilawn ah an khat luihlo.\nHmanseh mipi thawngsawm tel cu KUKUta khawpi cun an ramih humhimnak hawl dingih luhmai ding an rak siang lo.Columbia Cozah cun 2017 kumcem lam ihsin Brazil,Venezuela ramri tluanah ralkap a thawngtel cu ramri kil dingin an ret.Tuah cun Columbia rampi khal a mangbang in a luzing ih an rampi tiangin buainak a thlen thei ding cu an phang hleiah mipi hizat mikhual dingin sumpai harsatnak an tong ve thlang.Tuah cun an ramri cu hngetkhoh deuh ih phih an tum thlang ti si.\nTuah cun venezuela ram cu leitlun ih thahawknak tambik ram ah a dingih hivek dinhmun cun ram mipi thawngsawm tel cun an ram suahsan dingin a norsuak a si.Kan dung thlakhat sung lawngah Columbia ram ih luttu Venezuela cu mi ting 6 lenglo an kim ih hizat hi tuhlan thla 6 ih rak suaktu hnakin a let 2 in an tam.An tam vivo ding ih ruah a si ih ramhnen ram hrang ahcun luzinnak rori cu a si.\nNUNAU SUNGHRUK TAMPI RUTU AN KAI\nTLAWNG THLAHNAK MAWTAW TLANGLENG


RALKAP KAIH TIH IH TLAN MI PAWL AN KIR SAL A SI LEN CASE TIHTAWP SAK DING MILITARY CONCIL – Thechinlandtoday\nRALKAP KAIH TIH IH TLAN MI PAWL AN KIR SAL A SI LEN CASE TIHTAWP SAK DING MILITARY CONCIL\nadmin August 6, 2021 Leave a Comment on RALKAP KAIH TIH IH TLAN MI PAWL AN KIR SAL A SI LEN CASE TIHTAWP SAK DING MILITARY CONCIL\nRalkapin thuneihnak a lak hnuih thuneihnak dokalh ih tlan mi pawl, cozah hnatuan leh mithiam pawl leh hmun dang dang ih um mi pawl an ra kir duh a si len an thubuai (case) tihtawpsak a si ding thu Military council cun a puang.\nAsinan, Military council cun mi nunnak latu, bomb tipuaktu, suam hmang, ralkap kaptu, cozah building tise tu leh tharum thawh zawngih CDM-ih tel pawl cu an case tihtawpsak ding mi ah an tel lo tih fiang zetin a puang zar thung a si.\nYangon region, police department lam cun ‘thungai takin CDM zawmtute cu kan pawm a si’ tiin BBC an sim ih. ra kir duh mi hrangah state leh region dang dang ih police phone number leh email-pawl cu cozah kutken chanchinbu lamah tarlan a si.\nCu mi phone number-pawl cu tuhlan ih CDM lut pawl report (hek)-nak ding ih an ti mi tho tho kha a si, tuah cun ra kir duh mi pawl tanpinak phone number ah an hmang sal a si, Kayin state police department lam cun mini tiang ah khan ra kir duh pawl ziang vekin saw kan rak welcome ding tih an thei ciang lo ih, Cutih laiin, thuneihnak pawng lak duh lo ih lamzawh pawl cu civil dress-ih thuamaw police pawlin an kai ih, bungbel khawng aw mi pawl khal zan rei sim lovin an kai ring ring tho tho tiah theih a si,\nCaretaker Government tiih hmin thlengin Military council cun August ni 1 ih sin firfiak doletnak (counter terrorism law) dan cu tuah danglamin, thawng jail tan thei nak can rei an tuah ih. CRPH, NUG leh PDF cohlangih zawngin an logo pawl social media lamih hmang leh tarlang an um cun counter-terrorism law pahbal a si thei thu hronak khal an ti suak zo a si,\nMilitary council-in a tar lan, ra kir sal duh pawl biakpawh theihnaknak police phone number-ih run phone an um leh um loh BBC-in police lam a suh mi ah cun ‘ngaihven ih run be pawp cu mi 10 hman an kim lo’ tiin an sim. CMD lut mi doctor pakhat cun hivekih kohawknak cu rinhlehumin rinngam ci a i lo tiin BBC a sim a si.\nThantlang CDM A Tuahlo Mi Laimi Um Nak La Wa Ka Zung Pawng Ah Bomb Puak →\n← Myanmar rammi tirawl bawmh nakding tangka a za in ngeih dawh kan si ti lo tiah UN nih chim


Updated: Thantlang khuapi chung inn a kaang cuahmah – Chuncha News\nBreaking News: Thantlang khuapi chung inn a kaang cuahmah. Kahdohnak a chuah lengmang ruang ah zaam taak dih a si mi Thantlang khuapi chung ah hramhram in uknak a laa tu Council ralhraang hna nih nihin October 29 zing suimilaam 11:00 hrawng in inn an khangh cuahmah tiah kan theih.\nMin langhter duh lo pakhat nih, “Zing suimilaam 11:00 hrawng in meikhu kan hmuh. An khanghnak hi Market sang hrawng si dawh a si. Alangtlang in kan hmuh ve. Inn zeizat set dah an khangh ti kan thei kho ve lo. Meithal puah thawng zong kan theih pah,” tiah The Hakha Post ah a chim. Council ralhraang kut in Thantlang khuapi chung lawng ah inn 20 a kaang cang i nihin hi inn zeizat dah an khangh timi thawngpang kan thei kho rih lo. Photo: Credit: THP\nThank you, Mizoram Himi sun cu.. Champhai ihsin Zawlsei raltlan pawl hrang bomnak tampi an run phur. Himi hi Zawlsei YMA hall ih kan um laifangih thil thleng a si ruangah ka mithmuh rori a si. Motor trip ziat lai simaw khat hnenhnen bomnak (ei-in, puan le thuamhnaw tvp) phur ih ra, Champhai (an pawl hmin ka hngilh) mino pawl cu Zawlsei YMA in suncaw an rak dar ih kannih khal kan ei ve lawlaw.\n“Nitin raltlan ra bawmtu le ra vehvaitu hi an ra thleng ringringih anmah rak mikhualnak ah kan bulpak hna tla cu kan tuan man nawn lo tluk a si,” tiah YMA hruaitu pakhatin in sim. A ratu ding pawl dinhmun izirin, khual hla an si le suncaw an rak timlamsak, an theih duh mi an sim, hruai tulnak ah an hruai.. inntek tuanvo an lak a tul. Mizoram in in rak duatzia le tuanvo in lakdan pawl hi kan miphun thuanthu ah mawi zetin a ngankhumaw ringring thlang ding. “Annih hi kannih si sehla teh, anmah vekin kan tlin ve pei maw?” ti ka suhawk tikah. Credit: Mai Chokhlei Par\nR.I.P Mizoram Ah Ador Mi CDM Palek Pakhat A Nunnak Liam\nBreaking News: Tuzing Kalay In Chinram Leiah Ralhrang Ralkap Mawṭaw A Kai Than


Tedim ah Covid 19 mina 7 hmuhsuah a si +Tufang Tedim dinhmun | Falam Online Media\nTedim ah Covid 19 mina 7 hmuhsuah a si +Tufang Tedim dinhmun\nKum 2021, January 6 ah Chin ramkulh, Tedim khua ih um mipasarih taksa par ah Covid 19 nat hmuhsuah a si thu IPRD Tedim in a tarlang.\nAn zaten အထက (၁) Facility Quarantine Center ih zohkhenmi Covid 19 rinhleh mina an si ih, SWAB an lak mi cu January 6 ah RDT cet thawn zohciangnak an nei tikah Covid 19 nathrik an hmusuak a si.\nHmuhsuahthar Covid 19 mina cu Lawibual (လွယ်ဘွာလ်း) veng ih um kum 65 mi mipa pakhat, Sakaw (စကောလမ်း) veng ih um kum 69 mi nunau pakhat, kum 39 mi nunau pakhat, kum 27 mi nunau pakhat, kum 65 mi mipa pakhat, kum 17 mi nunau pakhat le kum 6 luan mipa naute pakhat pawl an si.\nTedim cu saklam Laitlang khua pawl lakih Covid 19 mina hmuhsuah tambiknak hmun a si ih January 4 khal ah Myoma veng ih um thawsam ih thi mipakhat cu nat check nak an nei tikah Covid 19 nat a nei timi an hmusuak.\nAmah cu thithlum, zunthlum nat nei kum 75 mi a si ih Harhdamzung lam ṭuanvonei pawl in a thih sun rori ah an phum cih a si. Mithi naivai ih um a sungkhat unau pawl khal SWAB laknak nei in Facility Quarantine ah zohkhen hrih dingin an khum cih a si.\nTudinhmun ah January 6 ih hmuhsuahthar mina 7 thawn Tedim Siizungpi ah Covid 19 mina 22 an um a si.\n← Nubik Zuun ngai in kum 10 sung kharhkhumaw unau 3 an run suak\nChinmi cu Israel Miphun hlo, Chin Manasseh kan si – Pu Martin Hniar Cung →\nPu Sui Ṭhio telin Chin ramkulh Minister 4 cu Inn ah an tlunter\nFalam ah Covid mina pakhat in in cem san leh (July 5)\nFalam innkangnak hmun thianfainak an nei + Meithat zungbawi Annka


Mandalay Palik In Palik Bawi A Kap That Ih A Tlanhlo – Meifar\nMandalay Palik In Palik Bawi A Kap That Ih A Tlanhlo\nJune 29, 2021 admin Lawrkhawm 0\nMandalay Division, Sint Ku Township, Shwe Pyi Police Station sungah kahawknak a thleng. June 28 zanlai nazi 12;00 hrawngah palik pakhat in palik bawi a kap that ih a tlanhlo.\nZanlam ah an buaicia ih an sualaw ti theih a si, cutin zamṭim laiah palik in an pu cu ava kap that. Vengsung mi pakhat in “Zamṭim laiah Shwe Pyi Police Station ihsin meithal awn kan thei, vei 6 meithal awn kan thei.\nSakhan sungah an buai vutvo ih lenglam mi thawn an kapaw a si lo ti cu kan thei, meisa an ti sia ih veihnih meithal awn kan thei bet. Motor pangai 2 ava thleng ih, cumi hnuah ralkap motor 2 a thlengsal.\nSakhan sungih minung an kim le kimlo zingzoinak an nei ih ralkap motor cu an tlansuak sal, cumi hnuah pawlkom motor ava thleng ih mithi ruak pakhat an phursuak lai kan hmu” a ti. Palik bawi kap thattu palik cu a tlanhlo man ih an kai ngah lo ti theih a si.\nChina Ah Minung Luruh Tumpi An Sar\nAfrica Ah Nunau Pakhat In Pasal Tampi Neih An Siang Ding